## Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima za 1999. godinu

### NN 165/1998 (29.12.1998.), Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima za 1999. godinu

# HRVATSKI ZAVOD ZA ZDRAVSTVENO OSIGURANJE

Na temelju odredbi članka 65. Zakona o zdravstvenom osiguranju ("Narodne
novine" broj: 75/93, 55/96, 109/97, 13/98, 88/98 i 150/98), Upravno vijeće
Hrvatskog zavoda za zdravstveno osiguranje na 7. sjednici održanoj 22.
prosinca 1998. godine, donijelo je

## **ODLUKU**

### **O OSNOVAMA ZA SKLAPANJE UGOVORA SA ZDRAVSTVENIM USTANOVAMA I PRIVATNIM ZDRAVSTVENIM DJELATNICIMA ZA 1999. GODINU**

OPĆE ODREDBE

Članak 1.

Ovom Odlukom utvrđuje se način provođenja zdravstvene zaštite, formiranje
cijena zdravstvene zaštite, te način i uvjeti pod kojima Hrvatski zavod
za zdravstveno osiguranje (u daljnjem tekstu: Zavod) sklapa ugovore sa
zdravstvenim ustanovama i privatnim zdravstvenim djelatnicima za 1999.
godinu.

Članak 2.

Način i uvjeti pod kojima Zavod sklapa ugovore za provođenje zdravstvene
zaštite, utvrđuju se sukladno Pravilniku o standardima i normativima prava
iz obveznog zdravstvenog osiguranja za 1999. godinu (u daljnjem tekstu:
Pravilnik) i drugim općim aktima Zavoda.

Članak 3.

Na osnovi odredaba članka 6. Zakona o zdravstvenoj zaštiti ("Narodne
novine" broj 1/97 - pročišćeni tekst, u daljnjem tekstu: Zakon), zdravstvena
djelatnost obavlja se na primarnoj, sekundarnoj i tercijarnoj razini.

Zdravstvenu zaštitu na primarnoj razini osigurane osobe Zavoda ostvaruju
na osnovi slobodnog izbora doktora medicine i doktora stomatologije, u
pravilu, prema mjestu stanovanja, a sukladno odredbama općih akata Zavoda.

Zdravstvenu zaštitu na sekundarnoj i tercijarnoj razini osigurane osobe
Zavoda ostvaruju osnovom uputnice izabranog ugovornog doktora primarne
zdravstvene zaštite.

Članak 4.

Zavod sukladno odredbama članka 66., a osnovom odredaba članka 65. Zakona
o zdravstvenom osiguranju raspisuje natječaj za sklapanje ugovora o provođenju
primarne, specijalističko-konzilijarne i bolničke zdravstvene zaštite u
1999. godini, te uz suglasnost ministra zdravstva donosi odluku o odabiru
najpovoljnijeg ponuđača.

Članak 5.

S odabranim ponuđačem iz članka 4. ove Odluke Zavod sklapa ugovor o
provođenju zdravstvene zaštite na pojedinoj razini zdravstvene djelatnosti.

Ugovorna zdravstvena ustanova i ugovorni privatni zdravstveni djelatnik
iz prethodne stavke obvezni su istaknuti naziv da su ugovorna zdravstvena
ustanova i ugovorni privatni zdravstveni djelatnik, s naznakom ugovorene
zdravstvene djelatnosti.

Članak 6.

Ugovorom iz članka 5. stavke 1. određuje se:

- vrsta zdravstvene djelatnosti

- opseg i kakvoća obavljanja zdravstvene djelatnosti

- početak i razdoblje obavljanja zdravstvene djelatnosti

- način obavljanja zdravstvene djelatnosti

- novčana sredstva za obavljanje zdravstvene djelatnosti

- način, uvjeti i rokovi plaćanja

- ostala prava i obveze.

Članak 7.

Ugovorne zdravstvene ustanove i ugovorni privatni zdravstveni djelatnici
obvezni su na svim razinama zdravstvene zaštite osiguranim osobama Zavoda
pružiti hitnu medicinsku pomoć, bez obzira na mjesto prebivališta,*odnosno
boravišta* osigurane osobe.

Pod hitnom medicinskom pomoći iz stavke 1. ovog članka, a sukladno odredbama
općih akata Zavoda, podrazumijeva se pružanje dijagnostičkih i terapijskih
postupaka koji su nužni za otklanjanje neposrednih opasnosti po život i
zdravlje osigurane osobe.

Članak 8.

Ugovorna zdravstvena ustanova i ugovorni privatni zdravstveni djelatnik
pružaju zdravstvene usluge osiguranim osobama iz država s kojima Republika
Hrvatska ima sklopljen ugovor o socijalnom osiguranju, kao i osobama kojima
je priznat status izbjeglica prema zakonu, odnosno međudržavnom sporazumu.

Osigurane osobe iz stavke 1. ovog članka, koje koriste zdravstvenu zaštitu
na osnovi međunarodnih ugovora o socijalnom osiguranju, a imaju prebivalište
u Republici Hrvatskoj, zdravstvenu zaštitu na svim razinama koriste na
način i u opsegu predviđenom za članove obitelji osiguranika Zavoda i to
primarnu zdravstvenu zaštitu ostvaruju kod izabranog doktora za kojeg su
se opredijelile i ulaze u broj osiguranih osoba koji čini osnovu za sklapanje
ugovora sa Zavodom, a specijalističko-konzilijarnu zdravstvenu zaštitu
ostvaruju osnovom uputnice izabranog ugovornog doktora primarne zdravstvene
zaštite.

Osigurane osobe iz stavke 1. ovog članka, koje koriste zdravstvenu zaštitu
na osnovi međunarodnih ugovora o socijalnom osiguranju, a koje privremeno
borave u Republici Hrvatskoj, zdravstvenu zaštitu na svim razinama koriste
u okviru zbrinjavanja hitnog medicinskog stanja (hitna medicinska pomoć)
uz pravo na korištenje lijekova na recept u svezi tog stanja.

Članak 9.

Zavod s Hrvatskim zavodom za javno zdravstvo, odnosno s Hrvatskim crvenim
križem, te drugim zdravstvenim ustanovama koje u cilju unapređenja zdravstvene
zaštite provode posebne zadaće u djelatnosti zdravstvene zaštite sklapa,
sukladno članku 66. stavci 2. Zakona o zdravstvenom osiguranju, ugovore
za provođenje programa koje je usvojilo Upravno vijeće Zavoda. Programom
se utvrđuju poslovi i zadaće od interesa za obvezno zdravstveno osiguranje
s rokovima izvršenja, naznakom potrebnih djelatnika i novčanom nadoknadom.

Poradi provođenja primarne zdravstvene zaštite osoba koje obavljaju
poslove u svezi osiguranja i zaštite integriteta Republike Hrvatske, Zavod
će iznimno, sukladno općim aktima koje donosi Upravno vijeće Zavoda, posebnim
ugovorima urediti međusobna prava i obveze.

PRIMARNA RAZINA ZDRAVSTVENE ZAŠTITE

Članak 10.

Zdravstvena djelatnost na primarnoj razini obuhvaća:

1. djelatnost opće medicine

1.1. obiteljski doktor

1.2. patronažna zdravstvena skrb

1.3. zdravstvena njega u kući bolesnika

2. djelatnost zdravstvene zaštite predškolske djece

3. djelatnost zdravstvene zaštite žena

4. djelatnost polivalentne stomatološke zaštite

5. djelatnost higijensko-epidemiološke zaštite

6. djelatnost školske medicine za provođenje preventivno-odgojnih mjera
zdravstvene zaštite u osnovnim i srednjim školama

7. djelatnost za laboratorijsku dijagnostiku

8. ljekarničku djelatnost

9. djelatnost hitne medicinske pomoći

Članak 11.

Zdravstvenu zaštitu u djelatnostima na primarnoj razini provode: doktori
medicine, doktori stomatolozi, doktori specijalisti opće medicine, doktori
specijalisti pedijatri, doktori specijalisti školske medicine u dijelu
preventivne zdravstvene zaštite školske djece u osnovnim i srednjim školama,
doktori specijalisti ginekolozi, doktori specijalisti epidemiolozi, dipl.
ing. medicinske biokemije ili specijalisti medicinske biokemije, ljekarnički
djelatnici, zdravstveni djelatnici više i srednje stručne spreme.

Za provođenje zdravstvene zaštite iz stavke 1. ovog članka, Zavod sklapa
ugovore s domovima zdravlja, ljekarnama, zavodima za javno zdravstvo, ustanovama
za hitnu medicinsku pomoć, ustanovama za zdravstvenu njegu bolesnika u
kući, privatnim zdravstvenim djelatnicima u zakupu osnovom Pravilnika o
uvjetima za davanje u zakup zdravstvenih ustanova primarne zdravstvene
zaštite i lječilišta ("Narodne novine" br. 6/96, 29/97 i 1/98) i s do sada
ugovorenim privatnim zdravstvenim djelatnicima u vlastitom prostoru.

Članak 12.

Osnovu za sklapanje ugovora o provođenju primarne zdravstvene zaštite
iz djelatnosti opće medicine, zdravstvene zaštite predškolske djece, zdravstvene
zaštite žena i stomatološke zdravstvene zaštite, čini broj osiguranih osoba
koje su se opredijelile za pojedinog doktora medicine, odnosno doktora
stomatologije, usklađen s bazom podataka osiguranih osoba Zavoda.

Broj osiguranih osoba iz stavke 1. ovog članka osniva se na Popisu opredijeljenih
osiguranih osoba za pojedinog izabranog doktora, a koje se nalaze na Popisu
samo jednog izabranog doktora iste zdravstvene djelatnosti.

Iznimno će se tijekom godine obavljati promjena broja osoba iz Popisa
opredijeljenih osiguranih osoba, ako se neprijeporno utvrdi izabrani doktor
osigurane osobe koja se nalazila na dva ili više Popisa, ako dođe do promjene
broja osoba iz razloga umrlih, novorođenih, neopredijeljenih osiguranih
osoba, kao i zbog opravdanog prelaska osiguranih osoba tijekom godine od
jednog izabranog doktora drugom izabranom doktoru u smislu općih akata
Zavoda.

Zavod će neopredijeljene osigurane osobe Zavoda usmjeriti na ostvarenje
primarne zdravstvene zaštite u ugovorenoj zdravstvenoj ustanovi, odnosno
u ugovorenoj privatnoj ordinaciji prema mjestu stanovanja.

Zavod će osnovnom zahtjeva izabranog doktora, kada provjerom utvrdi
da je došlo do promjene broja opredijeljenih osiguranih osoba za više od
± 5% minimalnog standardom propisanog broja osiguranih osoba, izvršiti
izmjenu sklopljenog ugovora o provođenju zdravstvene zaštite s primjenom
od prvog dana sljedećeg tromjesečnog obračunskog razdoblja kako je promjena
utvrđena.

Članak 13.

Broj osiguranih osoba po timu, za koji se sklapa ugovor o provođenju
primarne zdravstvene zaštite, utvrđen je standardom sukladno Pravilniku
o standardima i normativima prava iz obveznog zdravstvenog osiguranja za
1999. godinu (u daljnjem tekstu: Standard).

Iznimno od odredbe stavke 1. ovog članka, doktori medicine i doktori
stomatologije u zdravstvenim ustanovama, odnosno privatni zdravstveni djelatnici
u zakupu u domu zdravlja i do sada ugovoreni privatni zdravstveni djelatnici
u vlastitom prostoru prigodom sklapanja ugovora sa Zavodom obvezni su osigurati
minimum, odnosno maksimum od Standardom propisanog broja osiguranih osoba
po timu za djelatnosti kako slijede:

```
__________________________________________________________________________________________________________________________________
Zdravstvena                             Zdravstvene ustanove i privatni                 Do sada ugovoreni privatni zdravstveni
djelatnost                              zdravstveni djelatnici u zakupu u domu          djelatnici u vlastitom prostoru
                                        zdravlja
__________________________________________________________________________________________________________________________________
1. Opća medicina                        min. broj 850   maks. broj 2500                 min. broj 500   maks. broj 2500
2. Zdrav. zaštita predškolske djece     min. broj 500   maks. broj 1200                 min. broj 300   maks. broj 1200
3. Zdravstvena zaštita žena             min. broj 3000  maks. broj 9000                 min. broj 3000  maks. broj 9000
4. Polival. stomat. zdravstvena zaštita min. broj 1250  maks. broj 3700                 min. broj 800   maks. broj 3700
__________________________________________________________________________________________________________________________________

```

Članak 14.

Iznimno od odredaba članka 13. ove Odluke, u područjima gdje postoje
veća odstupanja u organiziranju zdravstvene zaštite zbog nedostatka Standardom
propisanog broja osiguranih osoba po timu, odnosno broja timova (gustoća
naseljenosti i sl.), povjerenstvo Zavoda na razini Direkcije, utvrdit će
poseban standard prema popisu osiguranih osoba po pojedinom timu i mogućnost,
odnosno potrebu sklapanja ugovora o provođenju zdravstvene zaštite.

Povjerenstvo iz stavke 1. ovog članka utvrdit će i posebne uvjete ugovaranja
zdravstvene zaštite na hrvatskim otocima, a sukladno projektu - Poboljšanje
zdravstvene zaštite na hrvatskim otocima.

Članak 15.

Zavod će na osnovi ugovorene djelatnosti i ugovorenog broja osiguranih
osoba, ugovornim zdravstvenim ustanovama i ugovornim privatnim zdravstvenim
djelatnicima izdavati tijekom godine od dana potpisivanja ugovora, a za
tromjesečna razdoblja potreban broj brojčano označenih tiskanica recepata
i uputnica utvrđenih na osnovi godišnjeg prosječnog broja od 5 recepata
i 2 uputnice po osiguranoj osobi.

Poradi praćenja provedbe odredaba stavke 1. ovoga članka, godišnji iznos
sredstava po receptu po osiguranoj osobi do 65 godina starosti utvrđuje
se u iznosu od 190,74 kn, odnosno po osiguranoj osobi iznad 65 godina starosti
u iznosu do 573,98 kn.

Članak 16.

Doktori medicine i doktori stomatologije zaposleni u domovima zdravlja,
koji provode primarnu zdravstvenu zaštitu iz djelatnosti za koje se sklapa
ugovor, na posebnoj tiskanici supotpisuju ugovoreni broj osiguranih osoba
koje su ih izabrale.

Poradi osiguranja prava na zdravstvenu zaštitu pod jednakim uvjetima
za sve osigurane osobe Zavoda, a na načelima dostupnosti i kontinuiranosti
korištenja rečenog prava, doktori medicine i doktori stomatologije iz stavke
1. ovog članka potpisuju i poseban Izvadak iz ugovora o provođenju primarne
zdravstvene zaštite doma zdravlja sa Zavodom.

Kada u tijeku godine pojedini timovi primarne zdravstvene zaštite u
domovima zdravlja rješenjem ministra zdravstva postanu privatni doktori
- zakupnici, obvezni su sa Zavodom sklopiti ugovor o provođenju zdravstvene
zaštite za osigurane osobe o kojima su dotad skrbili.

Članak 17.

Kada se u domu zdravlja provede postupak zakupa za više od 50% jedinica
zakupa, posebnim će se ugovorom između doma zdravlja i Zavoda utvrditi
minimalan broj zaposlenika uprave u domu zdravlja i potreban iznos sredstava
za njihove plaće.

Članak 18.

Osnove i uvjeti za sklapanje ugovora o provođenju primarne zdravstvene
zaštite u patronažnoj zdravstvenoj skrbi, laboratorijskoj dijagnostici
i hitnoj medicinskoj pomoći utvrđeni su Standardom za te djelatnosti.

U Standard iz stavke 1. ovog članka uključen je ugovoreni broj osiguranih
osoba pri domu zdravlja i kod doktora medicine na razini primarne zdravstvene
zaštite u privatnoj praksi koji gravitiraju toj zdravstvenoj ustanovi.

Članak 19.

Za provođenje higijensko-epidemiološke zdravstvene zaštite i prevencije,
te preventivno-odgojnih mjera zdravstvene zaštite u osnovnim i srednjim
školama, Zavod sklapa ugovor sa županijskim zavodima za javno zdravstvo,
sukladno Standardu, broju djelatnika i područjima u kojima se mjere provode.

Članak 20.

Poradi opskrbe osiguranih osoba Zavoda lijekovima, Zavod sklapa ugovore
s ljekarnama sukladno utvrđenom Standardu i pod uvjetom da ljekarna vodi
propisano materijalno i financijsko knjigovodstvo.

Ljekarne su obvezne nabavljati i isporučivati osiguranim osobama Zavoda
na recept sve potrebne lijekove s Liste lijekova Zavoda, zavojni materijal
za potrebe kućnog liječenja koji doktori primarne zdravstvene zaštite mogu
propisivati na recepte, kao i ortopedska i druga pomagala.

SEKUNDARNA I TERCIJARNA RAZINA ZDRAVSTVENE ZAŠTITE

Članak 21.

Zdravstvena zaštita na sekundarnoj i tercijarnoj razini obuhvaća specijalističko-konzilijarnu
i bolničku zdravstvenu zaštitu.

Članak 22.

Za provođenje specijalističko-konzilijarne zdravstvene zaštite, Zavod
sklapa ugovore s poliklinikama i bolnicama, državnim zdravstvenim zavodima,
te iznimno s domovima zdravlja, privatnim zdravstvenim djelatnicima - specijalistima
u zakupu u domu zdravlja i do sada ugovorenim privatnim zdravstvenim djelatnicima
- specijalistima u vlastitom prostoru.

Iznimno od stavke 1. ovog članka Zavod će sklopiti ugovor za provođenje
specijalističko-konzilijarne zdravstvene zaštite s privatnim zdravstvenim
djelatnicima - specijalistima na hrvatskim otocima uz uvjet da je na tom
području bila otvorena specijalistička ordinacija najmanje 2 godine do
dana stupanja na snagu ove Odluke i uz uvjet da dom zdravlja nema ugovorenu
tu djelatnost.

Članak 23.

Za provođenje bolničke zdravstvene zaštite, Zavod sklapa ugovore s kliničkim
bolničkim centrima, kliničkim bolnicama, općim bolnicama i specijalnim
bolnicama.

Članak 24.

Za provođenje najsloženijih oblika zdravstvene zaštite iz specijalističkih
djelatnosti, koji se provode na tercijarnoj razini, Zavod sukladno utvrđenom
Programu sklapa ugovore s državnim zavodima, kliničkim bolničkim centrima,
kliničkim bolnicama i klinikama.

CIJENE ZDRAVSTVENE ZAŠTITE

Članak 25.

Za provođenje zdravstvene zaštite utvrđuju se cijene na primarnoj, sekundarnoj
i tercijarnoj razini zdravstvene zaštite, a iskazane su u tablicama 1.
i 2. kako slijedi:

*Tablica 1.***I. PRIMARNA
RAZINA ZDRAVSTVENE ZAŠTITE**

```
____________________________________________________________________________________________________________________
        VRSTA                                   STANDARD                        GODIŠNJA
Red.    ZDRAVSTVENE                             (br. osig. osoba                VRIJEDNOST u kn         IZNOS
broj    ZAŠTITE                                 po timu)                        1999. g.                u kn
                                                                        po timu         po osig. osobi
____________________________________________________________________________________________________________________
0             1                                   2                        3              4             5
____________________________________________________________________________________________________________________
1.      Opća medicina
1.1.    Zdravstvena zaštita
        obiteljski doktor                          1.700
1.1.1.  dobna skupina:
        - od 0 do 7 godina                                                              234,74
        - > 7 do 18 godina                                                               96,60
        - > 18 do 65 godina                                                             142,05
        - > 65 godina                                                                   219,54
1.2.    Patronažna zdravstvena skrb                5.100                105.800,61       20,75
1.3.    Zdravstvena njega u kući bolesnika                                                        54,24 po satu
2.      Zdravstvena zaštita
        predškolske djece                          1.000                234.736,94      234,74
3.      Zdravstvena zaštita žena                   6.000                241.436,94       40,24
4.      Poliv. stom. zdrav. zaštita                2.500                252.303,43      100,92
5.      Higijensko-epidemiološka zaštita          50.000               331.433,39*       6,63*
6.      Preventivno-odgojne
        mjere zdrav. zaštite u
        osnov. i sred. školama                     5.000               214.705,02*      42,94*
7.      Laboratorijska dijagnostika               40.800              1.102.839,75       27,03
8.      Ljekarna                                                                                    5,68 za bod
9.      Hitna medicinska pomoć
9.1.    Standardni tim HMP                      od 40.000
                                                 na dalje               444.435,40
9.2.    Standardni tim dežurstvo po punktu      do 40.000               747.110,58
9.3.    Standardni tim
        pripravnosti po punktu                  do 40.000               226.303,43
9.4.    Standardni tim                         413.308,64
        sanitetskog prijevoza
9.5.    Sanitetski prijevoz                                                                        15% od cijene
                                                                                                   1 lit benzina
                                                                                                       98 oktana
9.6.    Prijavno-dojavna jedinica               od 40.000
                                                do 60.000                98.136,20
9.7.    Prijavno-dojavna jedinica              od 250.000
        za regionalne centre                     na dalje               163.388,48
9.8.    Dežurstvo u stomatol.                  regionalni
        zaštiti po punktu                          centar               547.958,59
9.9.    Dežurstvo u ljekarničkoj
        djelatnosti - po punktu                                         352.231,39

```

```
Tablica 2.
                II. SEKUNDARNA I TERCIJARNA RAZINA ZDRAVSTVENE ZAŠTITE
____________________________________________________________________________________________________________________
Red.    VRSTA ZDRAVSTVENE ZAŠTITE                                       Oblik           Iznos u kn
broj
____________________________________________________________________________________________________________________
0               1                                                       2                    3
____________________________________________________________________________________________________________________
1.      Specijalističko-konzilijarna zdravstvena zaštita                bod                5,68*
2.      Bolnička zdravstvena zaštita
2.1.    Bolnička zdravstvena zaštita - uobičajeni postupci - opće bol.  bod                 5,68
2.2.    Bolnička zdravstvena zaštita - uobičajeni postupci - KB i KBC   bod                 6,53
        Klinike
2.3.    Bolnička zdravstvena zaštita - složeniji postupci 0,2           bod                 6,53
2.4.    Bolnička zdravstvena zaštita - najsloženiji postupci 0,1        bod                 6,53
3.      Dnevni smještaj u svezi korištenja bolničke i spec.-
        konzilijarne zdravstvene zaštite                                penzion            59,31
4.      Bolnička zdravstvena zaštita
4.1.    Liječenje bolesnika oboljelih od akutnih bolesti                penzion           139,54
4.2.    Liječenje bolesnika oboljelih od kroničnih bolesti
4.2.1.  Duševne bolesti                                                 penzion           105,94
4.2.2.  Liječenje bolesnika fizikalnom med. i medicinskom rehab.        penzion           118,73
4.2.3.  Bolesti osoba starije dobi i djece s trajnim psihofizičkim
        oštećenjima                                                     penzion           133,90
5.      Dobrovoljno davalaštvo krvi                                     vrećica            56,17
____________________________________________________________________________________________________________________
* Za obveznike PDV-a (državni zdravstveni zavodi) cijena ne sadrži PDV.

```

Članak 26.

Na razini primarne zdravstvene zaštite, a sukladno odredbama Standarda,
cijena se utvrđuje primjenom iznosa po osiguranoj osobi, osim za djelatnost
hitne medicinske pomoći, zdravstvene njege u kući i ljekarničke djelatnosti.

Članak 27.

Za provođenje polivalentne stomatološke zdravstvene zaštite na primarnoj
razini, uz cijene utvrđene u članku 26. Odluke, obračunavaju se i troškovi
zubotehničara za izradu stomatološko-protetskog pomagala, posebice za svako
naručeno i izrađeno stomatološko-protetsko pomagalo za osigurane osobe
Zavoda sukladno Pravilniku o stomatološkim pomagalima ("Narodne novine"
broj 108/96, 13/97 i 140/97).

Troškovi zubotehničara nadoknađuju se ugovornoj zdravstvenoj ustanovi
i ugovornom privatnom zdravstvenom djelatniku na osnovi ugovora koji sklapaju
sa zubotehničkim laboratorijem, odnosno zubotehničarem u privatnoj praksi,
a prema mjesečnom izvješću o izvršenim stomatološko-protetskim radovima,
ovjerenim potvrdama o potrebi izrade ili popravka stomatološkog pomagala
i priloženim računima za izvršene radove.

Iznos troškova iz stavke 1. ovog članka, kao i datum primjene utvrđuje
se posebnom Odlukom Zavoda.

Članak 28.

Iznimno od odredaba članaka 26. ove Odluke u slučajevima pružanja zdravstvene
zaštite zbog ozljeda prouzročenih nanošenjem tjelesnih ozljeda od strane
druge fizičke osobe (tučnjava i sl.) i ozljeda koje su posljedica prometne
nesreće, zdravstvena ustanova, odnosno zdravstveni djelatnici privatne
prakse obvezni su posebno ispostavljati i pojedinačne račune u kojima će
se cijena iskazivati na osnovi Popisa dijagnostičkih i terapijskih postupaka
u zdravstvenoj djelatnosti i utvrđene cijene boda određenog za specijalističko-konzilijarnu
zdravstenu zaštitu. Rečeni računi će se dostavljati Zavodu isključivo poradi
provedbe postupaka nadoknade štete Zavodu na osnovi članaka 85. i 90. Zakona
o zdravstvenom osiguranju.

Članak 29.

Za djelatnost hitne medicinske pomoći, cijena se utvrđuje prema vrijednosti
standardnog tima za hitnu medicinsku pomoć, sanitetski prijevoz, prijavno
dojavnu jedinicu, dežurstvo i pripravnost.

Za izvršene usluge prijevoza u hitnoj medicinskoj pomoći i sanitetskim
prijevozom, cijena se utvrđuje po prijeđenom kilometru, prema priloženim
radnim, odnosno putnim nalozima.

Članak 30.

Za ljekarničku djelatnost, cijena se utvrđuje na osnovi cijene lijeka
iz Liste lijekova Zavoda, i cijene usluge obrade recepata obračunate sukladno
Popisu dijagnostičkih i terapijskih postupaka u zdravstvenim djelatnostima
te utvrđene vrijednosti boda za ljekarničku djelatnost.

U slučaju kada cijena lijeka nije utvrđena Listom lijekova Zavoda, Zavod
priznaje nabavnu cijenu lijeka, a ljekarnička se usluga obračunava sukladno
odredbama stavke 1. ovog članka.

Članak 31.

Cijena provođenja zdravstvene njege u kući bolesnika utvrđuje se u iznosu
po satu rada njege u kući bolesnika.

Članak 32.

Na sekundarnoj i tercijarnoj razini zdravstvene zaštite, cijene zdravstvene
usluge utvrđuju se primjenom Popisa dijagnostičkih i terapijskih postupaka
u zdravstvenim djelatnostima, utvrđene cijene boda za bolničku, odnosno
specijalističko-konzilijarnu zdravstvenu zaštitu, cijene penziona bolničkog
smještaja i cijene lijeka i potrošnog materijala koji su primijenjeni u
liječenju osigurane osobe, a iskazani su na temperaturnoj listi ili u povijesti
bolesti osigurane osobe.

Članak 33.

Za pruženu zdravstvenu zaštitu na svim razinama zdravstvene djelatnosti
osnovom odredaba članka 8. ove Odluke, ugovorna zdravstvena ustanova, odnosno
ugovorni zdravstveni djelatnici privatne prakse obvezni su ispostavljati
i pojedinačne račune primjenom cijene utvrđene sukladno odredbama članka
28., odnosno 32. ove Odluke, te ih dostavljati Zavodu na daljnju obradu
poradi izvršavanja obveza Zavoda sukladno sklopljenim međudržavnim ugovorima
o zdravstvenom osiguranju.

Za osigurane osobe iz članka 8. stavke 2. ove Odluke zdravstvena zaštita
pružena na primarnoj razini plaća se sukladno odredbama članka 26. ove
Odluke, tj. primjenom iznosa po osiguranoj osobi, a izabrani doktor je
obvezan za te usluge ispostaviti i pojedinačne račune sukladno odredbama
članka 28. ove Odluke, te ih dostaviti Zavodu isključivo poradi evidencije,
odnosno obračuna obveza sa državom osiguravateljem. Za zdravstvenu uslugu
pruženu s osnova specijalističko-konzilijarne i bolničke zdravstvene zaštite
rečenim osiguranim osobama, uspostavljaju se i plaćaju pojedinačni računi
sukladno odredbama članka 32. ove Odluke.

Za osigurane osobe iz članka 8. stavke 3. ove Odluke, zdravstvena zaštita
pružena u svezi zbrinjavanja hitnog medicinskog stanja (hitna medicinska
pomoć) na svim razinama zdravstvene zaštite, plaća se osnovom ispostavljenih
pojedinačnih računa i to za primarnu zdravstvenu zaštitu na način propisan
odredbama članka 28., a za specijalističko-konzilijarnu i bolničku zdravstvenu
zaštitu, na način propisan odredbama članka 32. ove Odluke.

Članak 34.

Na temelju sklopljene cesije sa Zavodom, ugovorne zdravstvene ustanove,
odnosno ugovorni privatni zdravstveni djelatnici će iznimno tijekom 1999.
godine za pruženu zdravstvenu uslugu na svim razinama zdravstvene djelatnosti
u svezi primjene članka 51. Zakona o zdravstvenom osiguranju, ispostavljati
Zavodu pojedinačne račune primjenom cijene utvrđene sukladno odredbama
članka 28., odnosno 32. ove Odluke, a poradi provedbe postupka povrata
sredstava Zavodu.

Članak 35.

Sudjelovanja osigurane osobe u dijelu troškova zdravstvene zaštite utvrđeno
je posebnom Odlukom Zavoda.

Za izračun troškova sudjelovanja osigurane osobe u vrijednosti stomatološkog
pomagala utvrđenog Pravilnikom o stomatološkim pomagalima, na razini primarne
zdravstvene zaštite koristi se utvrđena vrijednost boda za specijalističku-konzilijarnu
zdravstvenu zaštitu.

Članak 36.

Ugovorne zdravstvene ustanove koje provode bolničku i specijalističko-konzilijarnu
zdravstvenu zaštitu ispostavljaju račune Zavodu prema ugovorenim kapacitetima.

Financijska sredstva za sve razine zdravstvene zaštite prema vrstama
zdravstvene zaštite utvrđena su Financijskim planom Zavoda za 1999. godinu
i ne mogu se prekoračiti.

Odlukom Upravnog vijeća Zavoda utvrdit će se iznos do kojeg ugovorna
zdravstvena ustanova može Zavodu ispostavljati račune za izvršene medicinske
usluge.

Članak 37.

Ova Odluka stupa na snagu danom objave u "Narodnim novinama", a primjenjuje
se od 1. siječnja 1999. godine

Klasa: 025-04/98-01/129
Urbroj: 338-01-04-98-1
Zagreb, 22. prosinca 1998.

Predsjednik
Upravnog vijeća Hrvatskog zavoda
za zdravstveno osiguranje:
**doc. dr. sc. Mate Ljubičić,** v. r.

Odluka, NN 165/1998-2038